A.

L-ambitu tax-xogħol huwa li jsir kontribut għar-riċerka, l-iżvilupp, u l-validazzjoni tal-ATM għall-interoperabbiltà globali. Ix-xogħol jista' jinkludi l-attivitajiet stipulati fil-paragrafi 1 sa 5 ta' dan l-Artikolu, iżda mhux limitat għalihom biss. 1. Attivitajiet Trażversali L-attivitajiet trażversali jkopru dawk il-kompiti li mhumiex speċifiċi għall-iżvilupp operazzjonali jew tekniku speċifiku, iżda li għandhom interdipendenzi fil-programmi SESAR u NextGen. Dawn l-attivitajiet huma ta' importanza partikolari għall-kooperazzjoni, peress li kwalunkwe approċċ diverġenti potenzjalment għandu implikazzjonijiet materjali wesgħin għall-armonizzazzjoni u l-interoperabbiltà. F'dan il-qasam, il-Partijiet għandhom l-intenzjoni li jindirizzaw: (a) Il-kunċett u l-pjan direzzjonali tal-operazzjonijiet; (b) Il-provvista ta' separazzjoni; (c) L-ippjanar direzzjonali inkluż l-istandardizzazzjoni u r-regolamentazzjoni bil-għan li tiġi ffaċilitata s-sinkronizzazzjoni tal-implimentazzjoni; (d) Il-każ tan-negozju u l-ippjanar tal-investiment; (e) L-ambjent; (f) Il-koordinazzjoni tal-sforzi tekniċi b'appoġġ għall-attivitajiet ta' standardizzazzjoni globali u tal-ICAO fil-qasam tal-modernizzazzjoni tal-ATM; (g) Is-sinkronizzazzjoni u l-konsistenza tal-pjanijiet direzzjonali avjoniċi, sabiex tiġi żgurata l-aqwa effiċjenza ekonomika għall-utenti tal-ispazju tal-ajru; u (h) It-twassil koordinat ta' bidliet tekniċi u operazzjonali li jiksbu/imantnu l-operazzjonijiet mingħajr xkiel mill-perspettiva tal-utenti tal-ajru. 2. Ġestjoni tal-Informazzjoni Il-Ġestjoni tal-Informazzjoni tiffoka l-aktar fuq id-distribuzzjoni f'waqtha ta' informazzjoni preċiża u rilevanti li tikkonċerna l-ATM mal-komunità kollha tal-partijiet ikkonċernati b'mod mingħajr xkiel (interoperabbli), sigur u li jappoġġja t-teħid tad-deċiżjonijiet b'mod kollaborattiv. F'dan il-qasam, il-Partijiet għandhom l-intenzjoni li jindirizzaw: (a) L-interoperabbiltà tal-Ġestjoni tal-Informazzjoni Mifruxa mas-Sistema kollha (SWIM); (b) L-interoperabbiltà tal-Ġestjoni tal-Informazzjoni Ajrunawtika (AIM); u (c) L-iskambju tal-informazzjoni meteoroloġika. 3. Ġestjoni tat-Trajettorja Il-Ġestjoni tat-Trajettorja tinkludi l-iskambju mill-ajru għall-ajru u mill-ajru għall-art ta' trajettorji f'erba' dimensjonijiet (4D) li jeħtieġu approċċ konsistenti fit-terminoloġija, id-definizzjoni u l-iskambju ta' informazzjoni dwar it-titjiriet, f'kull ħin u fil-fażijiet kollha ta' titjira. F'dan il-qasam, il-Partijiet għandhom l-intenzjoni li jindirizzaw: (a) Id-definizzjoni ta' trajettorja komuni u l-iskambju f'dan ir-rigward; (b) L-ippjanar tat-titjiriet u aġġornamenti tal-pjanijiet dinamiċi tat-titjiriet; (c) Il-ġestjoni tat-traffiku (inklużi l-integrazzjoni u t-tbassir tat-trajettorji); (d) Integrazzjoni ta' Sistemi tal-Ajru Mingħajr Ekwipaġġ (UAS) fl-ATM; u (e) Il-konverġenza tal-kunċetti tas-SESAR u n-NextGen tal-operazzjonijiet, tad-definizzjonijiet ta' servizz u l-applikazzjonijiet tagħhom inklużi d-definizzjoni tat-trajettorja 4D u l-operazzjonijiet tal-format tal-iskambju. 4. Il-Komunikazzjonijiet, in-Navigazzjoni, is-Sorveljanza (CNS) u l-Interoperabbiltà fl-Ajru Is-CNS u l-interoperabbiltà fl-Ajru jinkludu l-ippjanar tat-tagħmir fl-ajru u l-iżvilupp ta' applikazzjonijiet u sistemi interoperabbli b'mod reċiproku mill-ajru għall-ajru u mill-ajru għall-art. F'dan il-qasam, il-Partijiet għandhom l-intenzjoni li jindirizzaw: (a) L-interoperabbiltà fl-Ajru, li tinkludi: (i) Sistema għall-Evitar ta' Kolliżjonijiet fl-Ajru (ACAS); (ii) Pjan direzzjonali tal-avjonika; u (iii) Sistemi tal-Assistenza ta' Separazzjoni fl-Ajru (ASAS) għal assistenza ta' separazzjoni mill-ajru għall-ajru u mill-ajru għall-art. (b) Il-Komunikazzjonijiet, li jinkludu: (i) Is-servizzi u t-teknoloġija Data-link; u (ii) Arkitettura tal-komunikazzjoni flessibbli. (c) Navigazzjoni, li tinkludi: (i) Navigazzjoni Bbażata fuq il-Prestazzjoni; u (ii) Applikazzjonijiet ta' Sistema Globali ta' Navigazzjoni bis-Satellita (GNSS) għal matul ir-rotta u l-approċċ, inkluż l-approċċ bi gwida vertikali. (d) Sorveljanza, li tinkludi: (i) Servizzi u teknoloġija ta' Sorveljanza Dipendenti Awtomatika (ADS); u (ii) Sorveljanza fuq l-art. 5. Proġetti kollaborattivi Il-Proġetti Kollaborattivi jinkludu proġetti ad hoc li għalihom il-Partijiet jaqblu li jkun hemm koordinazzjoni u kollaborazzjoni ffokati.